8.2.2022
EL
Επίσημη Εφημερίδα της Ευρωπαϊκής Ένωσης
C 67/111 Πέμπτη 10 Ιουνίου 2021
δ) να αξιολογήσουν ποιοι θεσμοί, οργανισμοί και μέσα ενημέρωσης που έχουν στενούς δεσμούς με τη ρωσική κυβέρνηση θα πρέπει να παρακολουθούνται όσον αφορά τις δραστηριότητές τους στην ΕΕ· ε) να ενισχύσουν τη στήριξη τους προς τους υπερασπιστές των ανθρωπίνων δικαιωμάτων, τις ανεξάρτητες ΜΚΟ, τα ανεξάρτητα μέσα ενημέρωσης, την κοινωνία των πολιτών και όσους υπερασπίζονται τις πολιτικές και τις ατομικές ελευθερίες στη Ρωσία, για παράδειγμα συμμετέχοντας ενεργά και σε μεγαλύτερο βαθμό σε μεμονωμένες περιπτώσεις που εμπνέουν ιδιαίτερη ανησυχία, συμπεριλαμβανομένης της δηλητηρίασης του Vladimir Kara-Murza, αξιοποιώντας πλήρως τις επισκέψεις πρέσβεων και άλλων αξιωματούχων στις περιφέρειες της Ρωσίας για να εκφράσουν τις ανησυχίες τους σχετικά με τα ανθρώπινα δικαιώματα και να συναντηθούν με υπερασπιστές των ανθρωπίνων δικαιωμάτων και παράγοντες της κοινωνίας των πολιτών.
Άλλοι τρόποι για να το πράξουν είναι η στρατηγική χρήση των μέσων κοινωνικής δικτύωσης, η δημοσίευση άρθρων και παρεμβάσεων στον ρωσικό Τύπο και μέσω ανεξάρτητων ρωσικών καναλιών με σκοπό να εκφράσουν τη συμπαράστασή τους στους υπερασπιστές των ανθρωπίνων δικαιωμάτων, καθώς και η στήριξη ανεξάρτητων δημοσιογράφων με διπλωματικές/ προξενικές ενέργειες όταν κινδυνεύουν στη Ρωσία, π.χ. με τη θέσπιση μιας ευέλικτης πολιτικής θεωρήσεων.
Το Κοινοβούλιο τονίζει ότι αυτού του είδους η συνεργασία με την κοινωνία των πολιτών πρέπει να αποτελέσει πυλώνα της επικείμενης νέας στρατηγικής προσέγγισης της ΕΕ έναντι της Ρωσίας και καλεί τα κράτη μέλη να εξετάσουν το ενδεχόμενο να δεχτούν στην επικράτειά τους απειλούμενες ή απαγορευμένες ΜΚΟ από τη Ρωσία, να τους επιτρέψουν να δραστηριοποιούνται από ευρωπαϊκό έδαφος εάν χρειαστεί, να αυξήσουν τη στήριξή τους στο έργο των υπερασπιστών των ανθρωπίνων δικαιωμάτων και, κατά περίπτωση, να διευκολύνουν την έκδοση θεωρήσεων έκτακτης ανάγκης και να παρέχουν προσωρινό καταφύγιο· στ) να αναγνωρίσουν τη σημασία της συνέχισης τη συνεργασίας φορέων της κοινωνίας των πολιτών με τη Ρωσία και, ως εκ τούτου, να αντιμετωπίσουν τα αυξανόμενα εμπόδια που θέτουν οι ρωσικές αρχές στις διαπροσωπικές επαφές, στη συνεργασία με την κοινωνία των πολιτών και της στήριξης των οργανώσεων της· ζ) να καταδικάσουν τις νέες μορφές συγκεκαλυμμένης καταστολής, τόσο στην πρωτεύουσα όσο και αλλού, που αποσκοπούν στην επιβολή κυρώσεων σε εργαζόμενους, νοσοκομειακούς γιατρούς, διδάσκοντες και κοινωνικούς λειτουργούς για τη συμμετοχή τους σε διαδηλώσεις ή λόγω της υποστήριξής τους προς αντιπάλους του σημερινού καθεστώτος· η) η ΕΕ και τα κράτη μέλη της να προσφύγουν επειγόντως στο Συμβούλιο της Ευρώπης σχετικά με την πρόσφατη έγκριση των αυταρχικών νομοθετικών πράξεων από τη Ρωσική Ομοσπονδία, γεγονός που αντιβαίνει στις διεθνείς υποχρεώσεών της χώρας έναντι του Συμβουλίου της Ευρώπης· θ) να προχωρήσουν σε συντονισμένες ενέργειες με διεθνείς εταίρους που συμμερίζονται τις ίδιες απόψεις, συμπεριλαμβανομένων των χωρών της G7, παροτρύνοντας τις ρωσικές αρχές να θέσουν τέρμα στην εγχώρια καταστολή κατά της δημοκρατίας, των ακτιβιστών της κοινωνίας των πολιτών και των υπερασπιστών των ανθρωπίνων δικαιωμάτων.
Στις ενέργειες αυτές θα πρέπει να περιλαμβάνονται δημόσιες παρεμβάσεις από υψηλά ιστάμενα πρόσωπα, συντονισμένες πρωτοβουλίες και συνεχής έλεγχος σε διεθνή και περιφερειακά φόρουμ για τα ανθρώπινα δικαιώματα, όπως το Συμβούλιο της Ευρώπης, ο ΟΑΣΕ και το Συμβούλιο Ανθρωπίνων Δικαιωμάτων του ΟΗΕ· ι)
να διενεργούν τακτικά εκτιμήσεις επιπτώσεων στα ανθρώπινα δικαιώματα, ώστε να διασφαλίζεται ότι η συνεργασία με τις ρωσικές αρχές δεν υπονομεύει τους στόχους των ανθρωπίνων δικαιωμάτων και δεν συμβάλλει στην άμεση ή έμμεση παραβίασή τους·
ια) να ενθαρρυνθούν οι πόλεις και οι κωμοπόλεις της ΕΕ που έχουν ενεργά σχέδια αδελφοποίησης με τις ομόλογές τους στη Ρωσία να αναθεωρήσουν και να επικαιροποιήσουν αυτές τις συμφωνίες ώστε να λάβουν υπόψη τη διάσταση των ανθρωπίνων δικαιωμάτων και να εστιάσουν τη συνεργασία κυρίως στην κοινωνία των πολιτών και στις διαπροσωπικές επαφές· ιβ) να σεβαστούν την έκκληση του Κοινοβουλίου προς την αντιπροσωπεία της ΕΕ και τις εθνικές διπλωματικές αντιπροσωπείες στη Ρωσία να παρακολουθούν εκ του σύνεγγυς την κατάσταση και τις δίκες μεμονωμένων πολιτικών κρατουμένων επί τόπου, και να τους προσφέρουν οποιαδήποτε στήριξη που ενδεχομένως χρειάζονται και να συνεργαστούν για να εξασφαλίσουν την ταχεία απελευθέρωσή τους· ιγ) να αποφύγουν τη νομιμοποίηση αξιωματούχων που είναι υπεύθυνοι για παραβιάσεις και καταστολή των ανθρωπίνων δικαιωμάτων, διασφαλίζοντας, για παράδειγμα, ότι οι πρέσβεις και οι υψηλού επιπέδου επισκέπτες αποφεύγουν, όταν είναι στη διακριτική τους ευχέρεια, τις συναντήσεις με αξιωματούχους που εμπλέκονται στην καταστολή, για παράδειγμα, με μέλη της Κρατικής Δούμας που συμμετέχουν στη σύνταξη του νόμου για τους «ξένους πράκτορες», όπως ο Andrei Klimov· με την παρακολούθηση, εν προκειμένω διμερών φόρουμ όπως ο διάλογος Τριανόν και ο διάλογος Σότσι· με την εξέταση του ενδεχομένου διακοπής τους ακολουθώντας το παράδειγμα του Διαλόγου της Πετρούπολης, όπου αποφάσισε να σταματήσει τη σύγκληση για όσο ορισμένα από τα μέλη του υφίστανται διακρίσεις ως «ανεπιθύμητες ξένες οργανώσεις»· 3. εκφράζει την υποστήριξή του προς όλα τα άτομα και τις οργανώσεις που έχουν γίνει στόχος πράξεων καταστολής και προτρέπει τις ρωσικές αρχές να σταματήσουν τις παρενοχλήσεις, τους εκφοβισμούς και τις επιθέσεις κατά φορέων της κοινωνίας των πολιτών, των μέσων ενημέρωσης, των οργανώσεων ανθρωπίνων δικαιωμάτων και των ακτιβιστών· καταδικάζει την αδυναμία των ρωσικών αρχών να προστατεύσουν αυτούς τους παράγοντες από επιθέσεις, παρενοχλήσεις και εκφοβισμούς από τρίτους και να διερευνήσουν αμερόληπτα αυτές τις επιθέσεις εναντίον τους·